
Müográfiai direkt probléma megoldása mérés optimalizáláshoz

A kozmikus sugárzás földfelszínt elérő komponense nagyrészt müonokból
áll, amik igen széles energiaspektrummal rendelkeznek. Ezek
energiavesztesége arányos a kőzetben megtett úthosszal és sűrűséggel,
tehát az irányfüggő müonfluxus mérésével képet alkothatunk geológiai
képződményekről. Alapvetően a részecskefizikai kísérletekhez kifejlesztett
detektorok nyomkövető típusai alkalmasak a müonintenzitás és trajektóriák
rögzítésére.
Ezen müonok detektálásán alapuló képalkotási módszert nevezzük
müográfiának, ami akár hegyméretű objektumok vizsgálatára is képes.
Munkám során bekapcsolódhattam a müográfiai fejlesztések élvonalába
tartozó Wigner Fizikai Kutatóközpont Nagyenergiás Fizikai Osztályának
REGARD csoportjához.
Célkitűzésem egy olyan modell készítése, amely a müonfluxus,
detektorgeometria és mérésinformációk ismeretében megadja a várható
beütésszámokat felszín alatti mérések esetén; így a mérések tervezése és
az anomáliák (érc, barlang) kimutathatóságát meghatározza.
Matematikai modellem jóslatait összevetettem konkrét mérésekből származó
adatokkal. Megvizsgáltam a feltérképező méréssorozatok egyik alapkérdését.
A modellt implementáltam C++ nyelvre is, hogy képes legyek bonyolult
fluxustérképeket kezelni; ennek helyességét a németországi St. Christoph
bányában mért adatokkal validáltam.



